DISSERTATIO  MEDICA 

DE 

» 

TETANO. 


AUCTORE  V.  L.  HERVIEW. 


ISTullum  profecto  scribendi  cacoethes  me 
ad  hoc  opusculum  suscipiendum  impulit,  nec 
enim  Delius  inspirat  vates,  nec  usus,  medici¬ 
nae  magister,  aliquid  novi  mihi  suggerit.  In¬ 
stituta  autem  almas  hujus  Academiae  non 
solum  postulant,  ut  omnes,  quotquot  optatum 
Doctoris  gradum  contingere  volunt,  aliquod 
de  re  medica  prius,  conscriberent,  sed  etiam 
ut  summus  quidam  artis  professor  haec  scrip¬ 
ta,  utcunque  tenuia,  perlegat.  Brevitate  itaque 

opus  est,  ne  oratio  barbara  forsan,  cruda,  et 
millies  repetita,  eum  operis  vehementer  pertae¬ 
sum  diutius  justo  detineat. 

De  Tetano  pauca,  qua  potui  cura,  disserere 
statui ;  haud  ab  proposito  alienum  fore  ratus, 
si  notatu  digniora  de  argumento  satis  gravi 
in  unum  collecta  traderem,  etsi  nil  habeo 
proferendum  quod  eruditorum  attentionem 
mereatur. 

Omnes  fere  medici  Tetanum  in  Idiopathi¬ 
cum  et  Symptomaticum  distribuerunt.  Ille, 
in  hisce  regionibus  parum  notus,  fervidioribus 
autem  coeli  plagis  valde  familiaris  existit,  et 
ex  frigore,  cujus  vires  nocivae  e  humore  ad¬ 
juncto  multum  intenduntur,  ad  corpus  prius 
calefactum  admoto  utplurimum  repetendus 
est.  Hic  vero  nervorum  seu  tendinum  vulne¬ 
ribus  supervenit.  Cum  autem  ambo  eadem 
symptomata  exhibent,  iisdemque  remediis  ce¬ 
dunt,  eos  sub  eodem  capite  simul  complecti 
vellem. 

DEFINITIO . 

Ctf  llenus  celeb.  accuratam,  ut  mos  est,  hu¬ 
jus  morbi  definitionem  sequentibus  verbis  pro¬ 
tulit  :  “  Plurium  musculorum  spastica  rigi- 
“  ditas.” 


t 


HISTORIA. 

Veteres,  prout  diversi  musculi  spasmo  obri¬ 
gescebant,  nervorum  rigorem  in  diversas  spe¬ 
cies  distraxerunt,  quibus  varia  nomina  indita 
fuere.  Cullenus  vero,  et  omnes  fere  nostrae 
aetatis  scriptores,  eas  tantum  ejusdem  morbi 
varietates  esse  habendas,  meliore  jure  contem 
dunt. 


; 

Trismus  est  rigiditas  spastica  musculorum 
qui  maxillam  claudunt ;  plerumque  primum 
morbi  obrepentis  indicium  est,  nonnunquam 
solum  ejus  signum,  et  semper  semet  ei  comi¬ 
tem  adjungit. 

In  Opisthotono  omnes  musculi,  qui  caput  et 
corporis  truncum  posteriora  versus  flectunt, 
vehementer  contrahuntur.  Post  trismum  sae¬ 
pius  accedit. 

In  Emprosthotono  musculi  caput  pariter 
ac  truncum  anterius  flectentes  rigescunt. 
Rarius  semet  in  conspectum  dat,  sed  scripto¬ 
res  antiqui  de  eo  saspe  mentionem  fecerunt. 

E 

Pleurostho  tonos,  per  S  au  vages  Tetanus 
Lateralis  designatur ;  perraro  tamen  observata 
fuere  exempla  in  quibus  corpus,  musculorum 
unius  lateris  spasmo,  contortum  fuit. 


Morbus  appellatur  Tetanus,  cum  ad  sum¬ 
mum  vehementias  gradum  pervenerit ;  in  hoc 

enim  statu  omnes  musculi  spasmo  correpti, 
corpus  in  neutram  partem  inclinatum  recte 
extensum  tenent. 

Nulla  aetas,  nec  sexus,  nec  regio  homines 
a  Tetano  securos  praestat ;  saepius  vero  mares, 
et  robusti,  quam  f ce  minae,  et  debiles  eo  plec¬ 
tuntur. 

Tetanus  a  frigore  vel  humore  ortum  ducens, 
plerumque  post  duos  vel  tres  dies  sese  prodit: 
si  autem  ex  partibus  laesis  vel  contusis  pro¬ 
veniat,  raro,  donec  septem  aut  plures  elapsi 
sunt  dies,  apparet;  et  sane  non  defuere  ex¬ 
empla  ubi  captus  est  miser  postquam  et  ulcus 
et  causa  ex  memoria  omnino  exciderant. 

Ingruente  morbo,  molesta  quaedam  rigidi¬ 
tas  colli  musculos  occupat,  et  simul  sensus 
admodum  ingratus  circa  linguam  et  fauces 
sentitur ;  his  affectibus  raro  perturbatur  agger, 
et  nonnunquam  inscius  periculi  per  aliquod 
tempus  solita  munera  obire  perstat. 

Molestia  colli  ingravescente,  deglutitio  fit 
difficilis,  et  musculi,  qui  maxillam  inferiorem 
tollunt,  rigidi  fiunt;  ex  quo  demum  minime 
ambiguus  evadit  morbus.  E  principio  anxie¬ 
tatis  et  oppressionis  circa  praecordia  sensus 
adfuit,  quem  dolor  acutus  nunc  excipit,  pri¬ 
mum  ad  spinam,  dein  saepe  ad  scapulas  lanci¬ 
nans.  Musculi  abdominis  nunc  indurescunt, 
et  ad  vertebras  retrahuntur.  Musculi  omnes 
faciei  contrahuntur,  vultus  distorquetur,  ru¬ 
gatur  frons,  nudantur  dentes,  genae  versus 
aures  trahuntur,  et  tandem  risus,  vulgo  dictus 
Sardonicus,  conspicitur.  Facies  sudore  frigi¬ 
do  diffluens,  maxime  anxia,  et  distorta,  quan- 
tis  doloribus  prematur  asger,  haud  dubie  tes¬ 
tatur. 

Morbus  nunc  latius  per  corpus  imperium 
exercet,  et  omnes  denique  musculi  voluntarii 
in  consensum  rapiuntur.  Spasmi  aegrum  fre¬ 
quentius  torquent.  Vires  deficiunt;  cor  pal¬ 
pitat;  pulsus  laboriosus,  parvus  et  inaequalis 
fit;  spirandi  difficultas  accedit;  caligo,  surdi- 

tas,  et  delirium  tandem  superveniunt;  totum 
denique  corpus  diris  convulsionibus  raptum 
ex  summo  cruciatu  requiem  morte  enixe  op¬ 
tata  petit 

Symptomata  non  semper  hoc  ordine  ince¬ 
dunt,  et  prasterea  numero  et  gradu  multum 
variant.  Nunc  enim  morbus  paucis  horis, 
nunc  non  ante  plures  dies  ad  summum  incre¬ 
mentum  pervenit.  Non  perturbantur  func¬ 
tiones  vitales,  donec  ad  ultimum  stadium  per¬ 
ventum  est.  Nulla  mentis  alienatio  obtinet. 
Respiratio  et  sanguinis  circuitus,  haud  secus 
ac  in  sanis,  rite  peraguntur.  Sunt  tamen  ex¬ 
empla  in  quibus  febris  accensa  est,  et  sanguis 
etiam  crustam  coriaceam  exhibuit.  Ciborum 
appetentia  et  vires  concoctrices  ad  extre¬ 
mum  usque  remanent.  Alvus  magnopere 
adstricta  morbum  semper  comitatur :  utrum 
vero  ex  medicamentis  adhibitis  vel  morbo  ip¬ 
so  pendeat,  dictu  haud  facile  est;  musculos 
tamen  abdominis  pariter  ac  intestina  ipsa 

spasmodice  constricta  ei  originem  praebere 
crediderim. 

Urina  in  tetano  nonnunquam  suppressa  ad 
vesicam  spasmo  contractam  referri  queat. 

iEger  nunquam  placido  somno  conquies¬ 
cit,  sed  insomniis  horrendis  turbatur,  quae 
saepe  acerrimos  paroxysmi  impetus  concitant. 
Exempla  non  desunt  ubi  omnium  musculo¬ 
rum  spasmus  ante  mortem  solvebatur.  Hi, 
postquam  aeger  fatis  concesserit,  modo  flacci» 
di,  modo  rigidi  manent. 

Cadavera  secta  nii  fere  ostendunt,  quod  me¬ 
dici  attentionem  vindicet.  In  uno  exemplo, 
quod  Bontius  literis  mandavit,  materia  glu¬ 
tinosa,  cerebri  ventriculos  opplens,  reperta  est. 

His  de  morbi  historia  praemonitis,  ad  cau¬ 
sas  ejus  remotas  nunc  progredi  liceat. 

CAUSJE  REMOTAE. 

*  —S  *-/  V  .  '  \  V  -  .  f  «  .  .  •  .  '  '  .  i 

1  1 

Tetanus,  ut  supra  dictum  est,  duas  potis¬ 
simum  causas  remotas  agnoscit, — quidquid 
scilicet  nervos  seu  tendines  contundit,  velli¬ 
cat,  vel  ullo  modo  Isedit,  et  frigus  cum  hu¬ 
more  conjunctum.  His  oportet  adjungere 
vermes  intus  irritantes,  et  acria  ingesta,  quas 
saspius  in  infantibus  tetanum  movent*  Auc¬ 
tores  quidam  mentis  perturbationes,  liquorum 

ardentium  abusum,  venerem  immodicam,  ve- 

1  '  ■  * 

nena,  et  meconium  retentum  (trismum  nas¬ 
centium  inferens),  inter  causas  hujus  morbi 
remotas  recensuerunt. 

1  V  ”  -  $  *.  V  * .  *  ..  .  *  -■  - 

De  modo  quo  has  causas  suos  effectus 
edunt,  nil  certi  habemus  ;  nec  facile  quis 
dixerit  quomodo  morbus  adeo  gravis  ex  in¬ 
juriis  levissimis  originem  nactus  sit,  nec  qua- 

re  ex  eadem  causa  homines  nunc  motus  ab¬ 
normes  concipiant,  nunc  prorsus  incolumes 
evadant. 

Ex  his  tamen  satis  patet  corpus  peculiari 
modo  constitutum  homines  ad  tetanum  op¬ 
portuniores  reddere ;  qualis  autem  fuerit  haec 
corporis  conditio,  nemo  hactenus  statuere  au¬ 
sus  est. 

Tetanus  praecipue  ex  iis  vulneribus  in  ma¬ 
nibus  vel  pedibus  inflictis  provenit,  quae  le¬ 
vem  tantum  inflammationem  subeunt,  et  fa¬ 
ciem  lividam  quasi  et  exsanguem  ostendunt ; 
quod  si  inflammatio  debita  et  suppuratio  be¬ 
nigna,  vel  medicorum  ope,  vel  naturae  benefi¬ 
cio,  prius  concitatae  fuerint,  quam  ulla  tetani 
signa  semet  in  conspectum  dederint,  quin 
morbo  aliter  venturo  optime  occurratur,  nulla 
ratio  est  cur  dubitemus. 

CAUSA  PROXIMA. 

Omnia  de  intima  fibrarum  musculorum  struc¬ 
tura,  perinde  ac  de  cerebri  et  nervorum  func¬ 
tionibus,  tenebris  densissimis  adhuc  involuta, 
nos  in  hanc  arenam  descendere  vetant. 

Quid  enim  viribus  musculorum  insitis  Hal- 
leri,  quid  viribus  eorum  nerveis,  quas  gravis 
Monroi  auctoritas  sancivit,  in  tetano  con¬ 
citando  tribuendum,  videant  peritiores.  Do¬ 
cent  tamen  vel  ipsae  medicorum  summi  nomi¬ 
nis  sententiae,  variae  admodum  et  longe  discre¬ 
pantes,  quam  in  lubrico  versantur,  qui  corpo¬ 
ris  penetralia  scrutantes  opiniones  de  re  medi¬ 
ca  ingenii  viribus  extundere  nituntur. 

DIAGNOSIS . 

Xetanus,  morbo  jam  adulto,  facile  ab  om¬ 
ni  alio  sejungi  queat;  incipiente  vero,  cauto 
saepe  opus  est,  ne  cum  aliis  confundatur. 

Rigiditas  colli  pedetentim  obrepens  rheu¬ 
matismum  nonnunquam  mentitur;  spasmus 
tamen  brevi  obortus,  morbi  naturam,  quo  te¬ 
netur  aeger,  satis  indicat. 

*•  :  *'  r*  '  •  <*  -  •*  ' .  *•  *  J  i.  * 

Trismo  et  musculis  perpetuo  rigidis  ab  hy¬ 
drophobia  discerni  potest. 

In  catalepsia  et  epilepsia  omnes  sensus  ex¬ 
terni  pariter  ac  interni  cessant;  dum  in  iis  ner¬ 
vorum  rigore  correptis  sensus  prorsus  integri 
manent :  in  epilepsia  porro  totum  corpus  mo¬ 
tibus  inordinatis  exagitatur. 

Quod  si  ad  causas  morbi  remotas  animum 
advertimus,  et  hujusmodi  symptomata  post 
vulnera,  contusiones,  vel  corpus  frigori  et  hu¬ 
mori  objectum,  semet  ostendisse  comperimus, 
omne  fere  de  morbi  natura  tollitur  dubium. 


prognosis . 

Tetanus  nunquam  periculo  vacat,  et  prog¬ 
nosis  plerumque  infausta  est.  Quo  tamen 
certius  morbi  eventum  praedicemus,  ad  cau¬ 
sas  remotas,  signorum  vehementiam,  aegri  aeta¬ 
tem,  et  modum  quo  symptomata  invadunt, 
respicere  multum  in  teres  t. 

Si  spasmi  vehementiores,  per  corpus  late  ex¬ 
tensi,  crebro  aegrum  prehendant,  vix  ulla  salu¬ 
tis  redeuntis  spes  est. 


Cum  morbus  e  vulneribus  originem  ducit, 

passu  magis  celeri  ad  finem  properat,  et  exi¬ 
tus  magis  funestus  jure  timendus  est,  quam 
si  e  frigore  suscepto  contractus  fuerit.  Quin- 
etiam  in  judicio  de  tetani  eventu  ferendo,  mul¬ 
tum  ex  tempore,  quod  occupat  morbi  decur¬ 
sus,  pendebit.  Si  cito  enim  invalescunt  symp¬ 
tomata,  gravius  certe  periculum  imminet, 
quam  in  iis  exemplis  ubi  paulatim  obrepant. 
Infantes  hoc  morbo  correpti  rarissimi  ex  eo 
emergunt. 

De  tetani  eventu  melius  sperare  liceat,  si 
morbus  jam  ultra  diem  quintum  sextumve 
porrectus  fuerit ;  nulli  tamen  observantur  dies, 
qui  eum  crisi  solvere  videntur. 

Delirium  et  sudores  frigidi  erumpentes,  vel 
subita  et  universa  artuum  relaxatio,  ad  extre¬ 
mum  jam  perventum  esse  testantur. 

MEDENDI  RATIO; 

'■  v  '  *  ’ 

Auctores  in  medendi  ratione  instituenda 
m  sententias  valde  diversas  vel  etiam  omnino 
sibi  mutuo  repugnantes  abierunt ;  dum  alii 
enim  stimulantia  summis  laudibus  efferunt* 
alii  egregias  sedantium  virtutes  haud  minus 
commendarunt;  et  ambo*  ut  proprias  tueantur 
opiniones*  exempla  in  medium  proferunt,  ubi 
morbus  eorum  remediis  feliciter  victus  est. 
Cum  itaque  tam  variae  existunt  sententiae, 
melius  forsan  erit,  si*  nullius  addictus  jurare 
in  verba  medici,  ea  remedia,  quorum  usus 
maxime  invaluit,  strictim  percurram. 

Sanguinis  detractio  raro  in  hujus  morbi 
auxilium  vocatur ;  nec  unquam  convenit,  nisi 

diathesis  phlogistica,  et  pyrexia,  tali  remedio 
opus  esse  demonstrent. 

Quod  si  morbus  ex  vulnere  profectus  est 
Cullenum  habemus  docentem  omne  commer¬ 
cium  inter  partem  Isesam  et  cerebrum  insitione 
facta  esse  intercipiendum.  Auctores  autem 
recentiores  stimulantia  vulneri  protinus  esse 
admovenda  suadent.  Dahwin  vulnus  oleo 
terebinthinae  esse  implendum,  donec  suppura¬ 
tio  provocata  fuerit,  monet. 

i 

Opii  longe  et  late  inclaruit  virtus,  qua  te¬ 
tano  laborantibus  opem  ferat ;  et  forsan  inter 
liuj  us  morbi  remedia  primum  locum  merito 
tenet.  Ingens  opii  copia  in  hoc  exemplo  non 
solum  impune,  sed  etiam  cum  summo  benefi¬ 
cio  sumpta,  quam  longe  aliter  ac  in  sanis  cor¬ 
pus  morbo  implicitum  se  habeat,  haud  am¬ 
plius  iisdem  legibus  obtemperans,  luculenter 
docet.  Quantitas  opii  assumenda  pro  gradu 
symptomatum  statuenda  est :  si  hxc  ingraves¬ 
cant,  ejus  dosis  audacter  adaugenda  est,  sin 

minus,  imminui  debet.  Opium  exigua  dosi 
saepe  iterata  commodius  forsan  adhibetur.  In 
morbi  initio  unum  vel  alterum  granum,  omni 
altera  hora  repetitum,  sat  fuerit,  quod  tamen 
sensim  adaugeatur,  donec  spasmi  soluti  fuerint; 
nec  hujus  medicamenti  usus  statim  deponen¬ 
dus,  simul  ac  spasmi  remittant,  sed  dosi  pau- 
latim  imminuta  concedi  debet.  Opium  forma 
tam  solida  quam  liquida  administrari  potest; 
cum  autem  deglutiendi  facultas  non  amplius 
superest,  enemate  subter  infundi  debet. 

Alia  porro  medicamenta,  moschus  nempe, 
camphora,  castoreum,  una  cum  opio  adhibita 
fuere,  et  a  nonnullis  vires  ejus  medicatrices 
adjuvare  perhibentur.  Alii  autem  opinantur 
opium  solum  ad  curam  absolvendam  melius 
valere ;  et  hoc  certe  incommodi  habent  alia 
medicamina  simul  cum  opio  porrecta,  quod 
dosis  magnitudinem  saepe  moleste  adaugeant. 
Opium  corpori  affricatum  et  linimento  saponis 
vel  camphorae  conjunctum,  haud  parum  valu¬ 
isse  creditur.  Nunquam  certe  nocet,  et  for- 

c 

san  nonnihil  commodi  ex  oleo  ipso  proveniat. 
Inunctiones  hujusmodi  cum  oleo  in  tetano,  pa¬ 
riter  ac  in  aliis  convulsionibus,  antiquis  valde 
placebant,  qui  hoc  consilio  aegros  in  balneum 
tepidum  oleosum  descendere  praecipiebant. 

Sunt  et  antiqui  medici  et  recentiores,  qui 
corporis  perfusionem  aqua  frigida  usui  com¬ 
mendarunt.  Alii  tamen  magnum  inde  peri¬ 
culum  timent,  et  profecto  quasdam  narran¬ 
tur  exempla  ubi  asger  post  frigidam  affusam 
vel  subito  ex  tine  tus  est,  vel  in  summum  vi¬ 
ta?  discrimen  adductus.  Quod  si  tetano  de¬ 
tentum  aqua  frigida  perfundere  decretum  fue¬ 
rit,  post  affusionem  corpus  statim  exsiccan¬ 
dum  est,  et  perfricandum,  dum  vinum  vel 
opium  libere  assumendum  propinetur. 

Balneum  tepidum,  si  prasconceptas  opinioni 
potius  quam  experientias  auscultemus,  para¬ 
tissimum  tetanicis  remedium  fore  credere¬ 
mus  ;  et  nonnulli  aegrum  in  aquam  e  nona¬ 
gesimo  ad  centesimum  instrumenti  Faren- 

heiteani  gradum  calefactam  descendere  jubent, 
et  simul  monent,  ut  ibi  detineatur,  donec  spas- 
mi  tensionem  remittant,  vel  quasdam  deliquii 
instantis  indicia  appareant.  Veruntamen, 
alii  sunt  medici  qui  damnosis  hujus  remedii 
viribus  aegros  in  aperta  pericula  mitti  con¬ 
tendunt. 

Complures  medici  hydrargyri  virtutes  in 
hoc  morbo  medendo  magnopere  commenda¬ 
runt.  Duas  drachmas  unguenti  hydrargyri 
fortioris  summo  corpori,  et  praesertim  cervici 
et  externis  faucibus,  indies  infricant.  Non¬ 
nulli  etiam  gingivas  et  labia  submuriate  hy¬ 
drargyri  illinunt,  donec  uberior  salivae  fluxus 
motus  fuerit,  quem  hydrargyri  adhibendi  mo¬ 
dum  praesentius  auxilium  attulisse  multi  af¬ 
firmant,  Dum  hydrargyrus  affricatur,  ae¬ 
grum  in  balneum  tepidum  crebro  immittere 
juvat. 

Tetanum,  modo  leniter  tantum  incedebat, 
vino  depulsum  fuisse  auctores  ferunt.  Si  ta« 

men  asger  graviorem  morbi  impetum  susti¬ 
neat,  vix  aliquid  boni  ex  eo  sperandum  donec 
rigores  nonnihil  conquiescant,  quo  tempore 
una  cum  cinchona  adhibitum  prodesse  vi¬ 
sum  est. 

Petroleum  Barbadense,  cicuta,  digitalis,  et 
alia  pene  innumera  medicamenta  a  diversis  me¬ 
dicis  in  hoc  morbo  celebrata  fuere  :  de  horum 

i 

autem  effectibus  nil  habemus  adeo  certum  ut 
iis  tuto  fidere  possumus. 

t  ' 

In  uno  exemplo  quod  mihi  sese  obtulit, 
nausea  gravissima  et  vomitus  digitalem  con¬ 
secuti  sunt.  Convaluit  tamen  aeger ;  utrum 
hoc  medicamento,  vel  aliis,  vel  solis  demum 
naturae  viribus,  incertum  est.  In  hoc  quo¬ 
que  casu  cathartica,  submurias  hydrargyri 
scilicet  et  scammonium,  frequenter  per  totum 
morbi  decursum  usurpata  fuere,  et,  ut  omni¬ 
bus  persuasum  fuit,  cum  felici  admodum  even¬ 
tu.  Si  tetanus  meconium  retentum  pro  cau¬ 
sa  agnoscat,  purgantia  (modo  ulla  valeat  me- 

dicina)  opportune  in  locum  veniunt ;  et  non¬ 
nulli  eorum,  quag  molliter  alvum  ducunt,  bo¬ 
nos  effectus  se  percepisse  testantur. 

In  extremo  morbi  gradu,  cum  omnia  jam 
in  pejus  ruunt,  et  agger  ad  aliquod  per  os  de¬ 
vorandum  haud  amplius  valet,  non  solum  ci¬ 
bus,  sed  medicamenta  quoque  ipsa  infra 
injicienda  sunt ;  vel,  quod  melius  forsan  con¬ 
venit,  instrumento  flexili  per  nares  in  ventri¬ 
culum  demittenda. 

Si  agger  ad  cibum  hauriendum  valeat,  mo¬ 
do  dentes  vehementer  collisag  id  non  impedi¬ 
rent,  mos  dentem  anteriorem  extrahendi  apud 
quosdam  invaluit  *  lignum  tamen  interponere 
melius  foret. 


FINIS. 

